នាយករដ្ឋមន្ដ្រី​អ៊ីស្រាអែល​ស្វែង​រក​ការ​គាំទ្រ​នៅ​អាមេរិក
ព័ត៌មាន​អន្តរជាតិ​សំខាន់​ៗ​ផ្សេងៗ​ទៀត​​សម្រាប់​យប់​ថ្ងៃ​​អង្គារ ទី​០៦​ ខែ​មិនា។
នាយករដ្ឋមន្ដ្រីអ៊ីស្រាអែល លោក បេនចាមីន ណេតាន់យ៉ាហ៊ូ (Benjamin Netanyahu) ត្រូវកំណត់នឹងជួបពិភាក្សាជាមួយអ្នកតាក់តែងច្បាប់អាមេរិក និងលោកស្រី រដ្ឋមន្ដ្រីការបរទេស ហ៊ីឡារី គ្លីនតុន នៅថ្ងៃអង្គារនេះ នៅពេលលោកជិតបញ្ចប់ដំណើរទស្សនកិច្ចរបស់លោកក្នុងរដ្ឋធានីវ៉ាស៊ីនតោន ដែលពោរពេញទៅដោយ ការស្វែងរកមធ្យោបាយដើម្បីឆ្លើយតបទៅនឹងកម្មវិធីនុយក្លេអ៊ែរចម្រូងចម្រាសរបស់អ៊ីរ៉ង់។ នៅថ្ងៃច័ន្ទ នៅឯសេតវិមាន ប្រធានាធិបតី បារ៉ាក់ អូបាម៉ា អំពាវនាវឲ្យលោកណេតាន់យ៉ាហ៊ូ ផ្ដល់ពេលច្រើនថែមទៀត ដើម្បីឲ្យការដាក់ទណ្ឌកម្មមានប្រសិទ្ធភាពមកលើកម្មវិធីនុយក្លេអ៊ែររបស់អ៊ីរ៉ង់។ មេដឹកនាំអ៊ីស្រាអែលថ្លែងសង្កត់មកលើសិទ្ធិរបស់អ៊ីស្រាអែលដើម្បីការពារខ្លួនឯង ដោយប្រើវិធានការយោធា។ លោកថ្លែងថា៖ «យើងរង់ចាំការទូតដំណើរការសិនហើយយើងចាំប្រសិទ្ធភាពនៃការដាក់ទណ្ឌកម្ម តែយើងទាំងអស់គ្នាមិនអាចចាំយូរទៀតបានទេ។ តាងនាមជានាយករដ្ឋមន្ដ្រីអ៊ីស្រាអែលខ្ញុំនឹងអនុញ្ញាតឲ្យប្រជាពលរដ្ឋរបស់ខ្ញុំរស់នៅក្នុងការវិនាសសាបសូន្យទេ។» លទ្ធផលដំបូងចេញពីការបោះឆ្នោតក្នុងរដ្ឋ៥នៃប្រទេសឥណ្ឌាបង្ហាញឲ្យឃើញការចាញ់សន្លឹកឆ្នោតច្រើនរបស់គណបក្សដឹកនាំប្រទេសគឺគណបក្សសមាជ (Congress Party) ដែលចាញ់សំឡេងច្រើននៅក្នុងរដ្ឋឧត្តរប្រទេស (Uttar Pradesh) ដែលជារដ្ឋមានមនុស្សរស់នៅច្រើនជាងគេរបស់ប្រទេសឥណ្ឌា។ ក្រុមភូមានាំមុខគេមួយនៅបរទេសនិយាយថា រដ្ឋាភិបាលគាំទ្រដោយយោធានៅក្នុងប្រទេសភូមា ចាត់ចែងការជាធម្មតា ចំពោះរឿងអ្នកទោសនយោបាយទោះបីជាមានការដោះលែងអ្នកទោសសតិអារម្មណ៍រាប់រយនាក់ក៏ដោយ កាលពីដើមឆ្នាំនេះ។ រដ្ឋមន្ដ្រីការបរទេសចិនបានព្រមានសហរដ្ឋអាមេរិក ឲ្យគោរពអត្ដប្រយោជន៍សំខាន់ៗរបស់ប្រទេសចិន ដូចជា រឿង តៃវ៉ាន់ និងទីបេតិ៍ ខណៈដែលប្រទេសទាំងពីរខិតខំស្ថាបនាឲ្យមានការទុកចិត្ដគ្នាទៅវិញទៅមក។ មេដឹកនាំគណបក្សជំទាស់នៅក្នុងប្រទេសរុស្សីលោក Alexei Navalny បានសន្យាថា នឹងមានយុទ្ធនាការមិនគោរពអាជ្ញាធរស៊ីវិលដើម្បីប្រឆាំងនឹងអ្វីដែលលោកហៅថា ជាការលួចយកកន្លែងប្រធានាធិបតីក្នុងការបោះឆ្នោតជាតិប្រព្រឹត្ដដោយលោក វ្លាឌីមៀរ ពូទីន (Vladimir Putin)។ មេដឹកនាំគណបក្សសម្ព័ន្ធភាពជាតិដើម្បីលទ្ធិប្រជាធិបតេយ្យ លោកស្រី អ៊ុងសានស៊ូជី អំពាវនាវដល់សមាជិកដ៏មានឥទ្ធិពលរបស់យោធា កាលពីថ្ងៃអង្គារ សុំឲ្យគាំទ្រគណបក្សរបស់លោកស្រី ក្នុងការបោះឆ្នោតនៅខែមេសា នៅពេលលោកស្រីឃោសនារកសំឡេងឆ្នោត ។ យោងទៅតាមទីភ្នាក់ងារព័ត៌មានបារាំង AFP ប្រទេសថៃនឹងសងជំងឺចិត្ដ ២៥០.០០០ដុល្លារដល់គ្រួសារអ្នកថតរូបឲ្យកាសែតជនជាតិជប៉ុនដែលបានត្រូវបាញ់សម្លាប់នៅពេលមានការវាយបង្រ្កាបមកលើក្រុមបាតុករ នាទីក្រុងបាងកកកាលពីពីរឆ្នាំមុន។ នេះ បើតាមពាក្យរបស់នាយករដ្ឋមន្ដ្រីថៃ លោកស្រី យីងឡាក់ ស៊ីណាវ៉ាត្រា។ ជនជាតិស៊ីរីដែលរត់ចូលទៅក្នុងប្រទេសជិតខាងលីបង់ ថ្លែងថា គេមានការភ័យខ្លាចអំពីការកាប់សម្លាប់មកលើរូបខ្លួន បើគេស្ថិតនៅក្នុងទីក្រុងហូមតទៅទៀត នៅពេលដែលកងកម្លាំងយោធារបស់រដ្ឋាភិបាល បើកការវាយលុកចូលទៅក្នុងទីក្រុងនោះ។ ក្រុមអ្នកតាក់តែងច្បាប់អាមេរិក បានចូលរួមជាមួយជនរត់ចោលប្រទេសកូរ៉េខាងជើងដើម្បីអំពាវនាវដល់ប្រទេសចិន សុំមិនឲ្យបញ្ជូនជនភៀសខ្លួនទាំងនោះទៅឲ្យប្រទេសកូរ៉េខាងជើងវិញទេ។ ក្រុមអ្នកបោះឆ្នោតបានធ្វើដំណើរឆ្ពោះទៅរកស្ថានីយ៍បោះឆ្នោតនៅក្នុងរដ្ឋ១០ របស់ស.រ.អ. នៅថ្ងៃអង្គារ ហៅ Super Tuesday ដើម្បីតែងតាំងបេក្ខជននៅក្នុងថ្ងៃដ៏សំខាន់បំផុត នៃការប្រកួតដើម្បីជ្រើសតាំងជាបេក្ខជនប្រធានាធិបតីអាមេរិកពីគណបក្សសាធារណរដ្ឋ។ ចិននិយាយថា ខ្លួននឹងគាំទ្រក្នុងការដោះស្រាយរឿងនៃកម្មវិធីនុយក្លេអ៊ែររបស់អ៊ីរ៉ង់តាមរយៈការចរចាគ្នាដែលជាទស្សនដូចគ្នា ធ្វើឡើងដោយប្រធានាធិបតីអាមេរិកបារ៉ាក់ អូបាម៉ា កាលពីសប្ដាហ៍មុន។ កាលពីថ្ងៃច័ន្ទ អគ្គលេខាធិការ អ.ស.ប. លោក បាន គីមូន បានសរសើរដល់ជនរស់រានមានជីវិតជប៉ុនដែលមានចិត្ដស៊ូទ្រាំពីការរងទុក្ខវេទនាដោយសារការរញ្ជួយផែនដីនិងរលកស៊ូណាមី ដែលបានបំផ្លាញប្រទេសជប៉ុនប៉ុន្មានថ្ងៃប៉ុណ្ណោះមុនខួបមួយឆ្នាំនៃមហន្ដរាយ។ កូរ៉េខាងជើងបានធ្វើការសមយុទ្ធយោធា ដោយប្រើគ្រាប់កំាភ្លើងសុទ្ធក្នុងសប្ដាហ៍នេះនៅជិតតំបន់ជម្លោះនៃដែនទឹកជាមួយកូរ៉េខាងត្បូង បុន្មានថ្ងៃប៉ុណ្ណោះ ក្រោយពីខ្លួនបានរិះគន់ធ្ងន់ធ្ងរមកលើសរអ ដែលបានធ្វើការសមយុទ្ធយោធារួមជាមួយកូរ៉េខាងត្បូង។